Budyšin (CS/SN). Lěpše wuměnjenja sobudźěłaćerjam a wopytowarjam skići nowy běrow Budyskich měšćanskich wodźerjow, zaměstnjeny nětko w rumnosćach něhdyšeho frizerskeho salona na Mjasowych wikach. Dotal bě wón w susodnej Žonopowej manufakturje a muzeju, hdźež pak běchu rumnosće jara wuske.
W nowym domicilu mataj Manfred Lüdtke a Kathrin Kunth swoje pisanske blido. Wonaj domoródnych runje tak kaž turistow wěcywustojnje poradźujetaj. Nimo wodźenjow po Budyšinje, a to k wšelakim temam, poskićataj a posrědkujetaj zajimcam tež wulětne pokiwy za blišu wokolinu přez cyły hornjołužiski region hač do Błótow. Wotpowědnu nowu brošurku dóstanu Budyšenjo a hosćo mjez druhim w turistiskej informaciji při radnicy. W terminowej a wobsahowej přehladce mjez druhim steji, zo poručeja lětsa dalše měšćanske wodźenje. Pod hesłom „woborne město“ steja twjerdźizny w srjedźišću kaž tohorunja twarske stawizny města nad Sprjewju.
szl_Latn szl_Latn